
	1
	2 Ka tsatsi le leng mariheng a batang, batho ba bangata motseng ba ne ba kula. Marama a Mme Monikazi a ne a tjhesa. Mofufutso o ne o rotha mmeleng wa hae. O ne a batla ho bea jwang bo batang sefahlehong sa hae ho iphodisa. Ka tlasa kobo ya hae o ne a ena le mpa mme o ne a ntse a binela lesea le ka hara yona, “Tiya matla, nnana. Mariha a se a tla fela. Eba sebete, nnana. Mmoho re na le matla!”
Mpa ya hae ya rora ha ho raha ho matla ha lesea ho mo tsosa bosiu. A ja nama e setseng ka pitseng, a lapile haholo.
Ka bosiu bo bong bo kganyang kgwedi e ne e le kgolo, e nonne mme e le pinki ho feta. O ne a hema kapele. Lesea le ne le se le lokile.

	3 Bomme ba ka phaposing ya ho pepisa ba ne ba mo sidila mokokotlo mme ba futhumeditse metsi. Ha Monikazi a tshwara moradinyana wa hae e motle ka diatleng tsa hae, o ile a tseba hore e tla ba ngwananyana ya kgethehileng, selwani sa nnete. Ke lehlohonolo ruri! O ile a mo reha Nontsikelelo. O ne a tla ba mme wa mahlohonolo ohle.
	4 Nontsikelelo o ne a le motle mme a le matla ka mahlo a benyang a kang dikonopo tse ntsho. O ne a rata kgaitsedi ya hae, Mcengi. O ne a rata ho mo qabola mme kahoo ho tsheha ho ne ho ata.
O ne a rata ho ja nama pele a eba le meno. Mmangwane wa hae eo a neng a mo rata o ne a boloka sekotwana se senyane lehlakoreng poleiting ya hae bakeng sa Ntsiki.
Mcengi o ne a lelekisa dikgoho tse neng di fatafata tshimong moo Mme Monikazi a neng a jetse sepinatjhe le sekwashe teng ho fepa ba lelapa la hae. Ntsiki o ne a dula a matha kamora hae ha maoto a hae a ntse a tiya le ho ba matla.

	5 Mme Monikazi o ne a ena le ngwana e mong wa moshemane, Velaphi, le e mong, Qudalele. Qetellong, Ntsiki a ba le ngwanabo wa ngwanana, Nomyaleko. Ntsiki e monyane o ne a mena maleiri mme a hlatswa diaparo tsa lesea. O ne a fiela ntlo mme a besa mollo. O ne a kuka kgaitsedinyana ya hae ha e lla mme a mo tsikinyetsa ho fihlela a tsheha.
Ntsiki o ile a ruta dikgaitsedi tsa hae le ngwanabo wa ngwanana ho bina, “Tiya matla, ngwaneso. Mariha a fetile. Eba le sebete, manana. Mmoho re na le matla!”
	6 Qingqiwe, ntataemoholo, o ne a ruile dipere. Eo a neng a e ratisisa ke Shishi, pere e tona e benyang e ntsho. Hanghang ha Ntsiki a se a hodile, o ne a mo hulela hodima sale ya pere ka pela hae. Matsoho a hae a matla a mo kopile. O ne a tlama marapo a a fetisa menwaneng ya hae.
O ile a mo ruta ho buela tlase ha a bua le Shishi le ho mo kama hantle ka borosolo e thata. Ha Ntsiki a ne a pholla letlalo le benyang la Shishi, o ne a e sebela, “O sebopuwa se setle ka ho fetisisa. Ke a leboha ha o ntumella hore ke o palame.”

	7 Ha ntate wa Ntsiki, Bonilizwe, a tla hae ho tswa dimaeneng ka Keresemese, Ntsiki o ile a ipalamisa hodima mokokotlo wa Shishi. A palama ho ya mo kgahlanyetsa setopong sa bese. Ntsiki o ne a dula a otlolohile hodima pere. Mangwele a hae a tiile. O ne a tshwara marapo ka menwana e bonolo.
Bonilizwe o ne a le motlotlo ka moradi wa hae. Ho ne ho ena le pososelo e kgolo ka ho fetisisa eo Ntsiki a qalang ho e bona sefahleng sa ntatae.
	8 Ka letsatsi la hae la tswalo ya selemo sa botshelela Ntsiki a ya sekolong.
“O lokela ho kgetha lebitso la Senyesemane,” ha rialo titjhere, empa Ntsiki o ne a rata lebitso la hae.
“Hobaneng ha ke hloka lebitso le letjha?” a botsa. Titjhere a busa sefahleho mme a balla mabitso hodimo: 
“Adah, Agnes, Albertina, Anna.”
A ne a bolela eng? Ntsiki o ne a rata lebitso le le telele haholo. Al-ber-ti-na! Lebitso leo le ne le ena le morethetho.  Al-ber-ti-na! Lebitso leo le ne le ena le modumo. Albertina e ne e le lebitso leo o kekeng wa bapala ka lona.

	9 Mme wa Albertina o ne a dula a kula mme a hloka hore Albertina a hlokomele lelapa.
Selemong sa hae sa ho qetela sa sekolo sa poraemari, Albertina e ne e le yena e moholo ka ho fetisisa sekolong. O ile a kgethwa ho ba moetapele ya ka sehloohong mme a rwala betjhe ya hae ka motlotlo.
Motswalle wa hae wa sebele, Betty, a mmolella ka tlhodisano, a re, “O lokela ho kenela, motswalle wa ka 
ya bohlale.”
“Moputso ke eng?” ha botsa Albertina, a hlile a batla ho tseba.
“Tshehetso ya tjhelete ya ho ya sekolong se phahameng!” ha rialo Betty. “O lokela ho etsa kopo. O tla e hlola, ka nnete.”
	10 Albertina o ne a bala ho fihlela kerese e fela. O ne a ikwetlisetsa dipalo. A ikwetlisetsa mopeleto. O ne a leotsa pentshele tsa hae mme a bentsha dieta tsa hae ho feta.
Hoseng ha letsatsi la tlhodisano, a feta Shishi moo a fasitsweng teng. Pere ya didietsa mme ya tila ka  
leoto fatshe.
Teko ya qala. Menwana ya Albertina e ne e thothomela. Dipalo di ne di le thatanyana. A oma ka hanong. Letsoho la hae la kerempa hodima pentshele ya hae empa a tswela pele. 
“O sebeditse, Albertina!” ha rialo titjhere ya 
hae qetellong.


	11 Ha morao moofisiri wa bohlokwa a fihla mme a bitsa baithuti ba hlaheletseng ka sehloohong ba babedi ho nyolohela kalaneng. “Re lebohisa Albertina ka ho fumana matshwao a feletseng,” a rialo, “empa o se o le moholo haholo ho ka hlola. Tshehetso ya tjhelete e ya ho …” Albertina a leka ho itshwara hore a se ke a lla.
“Leno ke leeme,” ha hoeletsa Betty, a tlolatlola ke bohale. “Seo se ne se se melawaneng!”
Albertina o ne a tla ya jwang sekolong se phahameng jwale?  
A leba lapeng a hulanya maoto.
Titjhere wa Albertina a ngolla koranteng ka qeto ena e nang 
le leeme. Brother Joe wa seteishene sa mmesheneng wa Katolike 
a bala pale eo ha a ntse a eja dijo tsa hoseng. A thuba lehe la hae le bedisitsweng haholo ho feta. A sutuletsa koranta ka nqane ho tafole ho Father Bernard. Hohang ha a ka a rata pale eo le yena.
	12 E se kgale ho ne ho se ho ena le tshehetso ya tjhelete bakeng sa Albertina!
Mariazell e haufi le Matatiele e ne e le hole ho 
tloha Xolobe, empa motse ohle o ne o eme ka maoto. Ngwanana wa motse wa bona o ne a eya sekolong 
se phahameng. O ne a tla ba etsa motlotlo. Ba etsa moketjana o moholohadi. Basadi ba ritela jwala mme ba besa mello. Ba hlaba dikgoho mme ba pheha dipitsa tsa nama. Albertina a bososela ho fihlela sefahleho sa hae se eba bohloko.

	13 A pakela sutukeisi ya hae e sootho mme a poletjha dieta tsa hae hape. Pele a tloha ho leba Matatiele ka bese, a sadisa Shishi hantle. Albertina a borosola letlalo la pere mme a pholla moetse wa yona o bonolo. A sebela dipotso tsohle tsa hae ka tsebeng e thellang ya pere eo, “Haeba nka lahleha mo? Na ke tla fumana metswalle e metjha? Na ke tla nne ke be bohlale leha ke le hole le hae?” Shishi a didietsa mme a tila fatshe ka leoto.
	14 Matsatsi a sekolo a qala ka meso pele letsatsi le tjhaba. Banana ba hlapa kapele metsing a batang mme ba fiela diphaposi tsa ho robala pele ba eya Thapelong ya Mass. Motoho o lebese o ne o dula o sa lekane; setjhu se se monate jwaloka sa Mmangwane hae kwana. Empa Albertina a bala ka thata. O ne a bapala netebolo ka matsatsi ao letsatsing le tjhabileng.

	15 Matsatsing a phomolo ya dikolo Albertina o ne a sebetsa seteisheneng sa mmeshene. O ne a hohla le ho koropa letlapa la ho hlatswetsa la lesenke. O ne a bedisa dilakane ka hara dibate tsa koporo, mme a di tlhotle ka setlhotli. O ne a hlaola le ho lema tshimo ya sekolo. 
Empa Albertina o ne a hopotse ba lelapa labo. Ke mang ya neng a phetela dikgaitsedi le bana babo dipale tse qabolang? Ke mang ya neng a ba phumula meokgo ha ba lla? Ke mang ya neng a ba tsikinyetsa ho fihlela ba tsheha?
Albertina o ne a rata bonane ba neng ba mo ruta. Na le yena o ne a tla ba mofumahatsana ya halalelang?
“Empa bonane ha ba fumane moputso,” ha rialo Father Bernard. “Mohlomong o lokela ho ba mooki? O tla lefuwa  ha o ntse o ithuta.”
	16 Albertina a palama terene e lebang Johannesburg. A reka yunifomo e ntle e tshweu, dieta tse ntjha tse bolou bo lefifi le pene e kgubedu e benyang.
Batho ba kulang ba ne ba etla sepetlele letsatsi lohle. Albertina o ne a hlwekisa maqeba a bona ka hloko ka menwana. O ne a tshwara maqheku hantle ka hloko.
Ha bana ba lla, o ne a bina, “Tiya matla, manana. Mariha a se a tla feela. Eba sebete, manana. Mmoho re na le matla!”

	17 Ka masiu a mang Albertina o ne a sebetsa ho fihlela ka meso. O ne a sheba ka ntle ho fensetere mme a nahane ka ba lelapa labo. Ebe bana ba lapile? Ebe ba ya sekolong? Ke mang ya neng a palama Shishi? O ne a hopola sepinatjhe se setalatala. O ne a hopola monko o monate wa mobu. Ho ne ho se na tshimo ya meroho mona. Ho ne ho se na moo pere e ka dulang.
Albertina o ne a sa ke a eya meketjaneng. O ne a boloka tjhelete e nngwe le e nngwe. Ka matsatsi a hae a ho phomola, o ne a ithuta ho bapala tenese. Hush! Phaqa! O ne a otla bolo ho ya ka nqane ho nete. Ka dinako tsohle o ne a lakatsa eka a ka ba le tjhelete e ngata ya ho romela hae.
	18 Walter Sisulu e ne e le monna ya sebete ya bohlale ya neng a lora ka tokoloho bakeng sa Afrika Borwa. Pososelo ya hae e kgolo ya hohela leihlo la Albertina. Ba ile ba tsamaya mmoho diterateng tsa toropo. Letsoho la hae le bonojwana le ne le dula sephakeng sa Walter. Walter o ne a batla hore Albertina e be mme wa bana ba hae.
Diribono tse kganyang di ne di kgabisitse Setsi sa Kahisano sa Banna ba Batsho ka letsatsi la lenyalo la bona. Mose o molelele wa Albertina o ne o ena le mohatla o ikgarileng wa leisi. Metswalle e mengata ya hlohonolofatsa letsatsi la bona le kgethehileng.
.

	19 Albertina a jala dipalesa tshingwaneng ya hae.
Pele selemo sa pele se fela, Max a tswalwa. Albertina e ne e se e le mme. Ka letsatsi le leng, batho ba ne ba tlo mmitsa mmasetjhaba.
Max o ne a ena le mahlo a matshwana a mmae le seledu se tjhitja sa ntatae. E ne e le tshepo ya bokamoso ba bona. Albertina o ne a batla ho lwanela Afrika Borwa e ntjha, e le hore Max a tle a phele ka tokoloho.
Ha a ne a lla, mmae o ne a mminela, “Tiya matla, ngwanaka. Mariha a se a tla fela. Eba sebete, moshanyana’ ka. Mmoho re na le matla!”

	20 Mapolesa a ne a etla hara mpa ya bosiu, ba rahaka mamati. Albertina o ne a omanya banna ba ferekanyang ntlo ya hae.
“Le itshwere hampe hakaakang,” a rialo, “le hata ka diretse ka hara ntlo ya ka!”
Hoseng dipalesa tseo Albertina a di ratang ho feta di ne di hataketswe ka maoto seratswaneng. O ile a hopola ha a sa lelekisa dikgoho seratswaneng sa hae sa meroho ha a sa le Xolobe mme a qalella ho lema tshingwana ya hae hape. Mobu, o ne a tseba hore o tla loka hape.
O ne a tla tshehetsa monna wa hae ya neng a bolokile diphiri tse ngata mme a ipatetse mapolesa.

	21 n/a
	22 Albertina a kopana le basadi ba bang mme ba sebeletsa ho hlophisa mohwanto o lebang Pretoria. Basadi ba ne ba hana ho tsamaya ba tshwere dipasa. Ba ne ba bina, “Wathint’ abafazi; wathint’ imbokodo! Ha o sututsa mosadi; o sututsa lefika!”

	23 Yaba Walter o a tshwarwa mme dilemo tse ngata tse boima tsa latela. O ile a kwallwa Robben Island ka dilemo tse mashome a mabedi a metso e tsheletseng. Albertina, le yena, o ile a nna a iswa tjhankaneng ka makgetlo a mangata. Hangata o ne a tshaba. Mme hangata o ne a le mong a le bodutu.
Empa esitana le ka masiu a lefifihadi, o ne a kgona ho bona lesedinyana la kgwedi ka fensetere ya phaposi ya tjhankana. O ne a bina pina eo Mme Monikazi a neng a e bina pele a tswalwa. “Tiya matla, ngwanaka. Mariha a se a tla fela. Eba sebete, ngwanaka. Mmoho re na le matla!”

